© Юлия Лазарова Снимката е архивна

Протести са насрочени пред сградата на Народното събрание тази вечер. Две събития вече се организират паралелно в социалната мрежа "Фейсбук" малко след като парламентът гласува предложението на АБВ за разпределението на квотите в двете колегии на Висшия съдебен съвет и последвалата оставка на правосъдния министър Христо Иванов.

За начален час е посочен 18.30 ч.

"Няма да е за първи път да се съберем шепа хора на протест. Може да се съберем, да си кажем здрасти и да се разотидем. Поне ще покажем, че не сме от милионите, които ги няма. Ще сме пред парламента, кой когато успее след работа, за да засвидетелстваме уважението си към хората, които се бориха до последно. Всъщност никога не е за последно, защото утре ще се събудим пак и някак си ще трябва да продължим", пише в посланието на организаторите на събитието "Подкрепа за провалената конституционна реформа". За половин час от създаването на събитието участие са заявили близо 200 души.

"Това трябваше да се случи в предишните дни, но нямаше кой да го направи. На принципа "по-добре късно, отколкото никога" действаме сега", се казва още в групата.

Вторият протест, също от 18.30 пред сградата на парламента, е обявен под мотото "Да запалим свещ за съдебната реформа. Честита Прокурорска република!".

"За" предложението на АБВ (и ДПС) как съдът да остане политически зависим, а прокуратурата да бъде по-безконтролна и подчинена на главния рекетьор гласуваха 204 народни представители, които се отметнаха от първоначалните си подписи. Цялото ГЕРБ, АБВ, ПФ и Атака гласуваха "за", 10 от РБ бяха "въздържали се" (предателство е слаба дума за това), пишат организаторите.

Те определят подадената от министъра на правосъдието оставка като "най-достойният политически акт за последните години".

"Довечера ще се съберем, за да запалим свещ за тази реформа", казват организаторите.